Nutella svugdje mora biti ista: EP zabranio različitu kvalitetu

Službena pozicija Europskog parlamenta je da se različita kvaliteta proizvoda na istoku i zapadu EU mora zabraniti. To je pozicija do koje smo došli nakon godina uvjeravanja, kaže Biljana Borzan

<p>Odbor za unutrašnje tržište i zaštitu potrošača Europskog parlamenta<strong> usvojio je zakon koji zabranjuje prodaju naizgled istih proizvoda različite kvalitete u Europskoj uniji. </strong>Objavila je to na konferenciji za medije hrvatska europarlamentarka Biljana Borzan.</p><p>- Službena pozicija Europskog parlamenta je da se <strong>različita kvaliteta proizvoda na istoku i zapadu EU mora zabraniti.</strong> To je pozicija do koje smo došli nakon godina uvjeravanja, povlačenja za rukav i dokazivanja! Oduševljena sam ovako dobrim rezultatom teških pregovora, i za mene već petogodišnjeg procesa. Vrlo je teško gurati zakon za koji nitko ne želi da se dogodi osim vas i dijela istočnoeuropskih zastupnika, kazala je Biljana Borzan.</p><p>Odbor je naime <strong>usvojio izmjenu tzv. crne liste Direktive o nepoštenim poslovnim praksama</strong> i eksplicitno zabranio dvostruku kvalitetu proizvoda.</p><p>- Više od 80 posto građana Hrvatske smatra da nas velike korporacije tretiraju kao građane drugog reda. To su brojke koje sam dobila kada sam radila prvo istraživanje kvalitete na našem <strong>i njemačkom tržištu s Hrvatskom agencijom za hranu.</strong> Ti podaci su me obvezali. Europski parlament je donio najbolju poziciju, unatoč teškim pregovorima. Sada je na potezu Vijeće, a tu veliku ulogu mora odraditi naša Vlada!, kaže Borzan.</p><p>Direktiva propisuje da će kazne za proizvođače koji plasiraju dvostruku kvalitetu biti do četiri posto njihovog godišnjeg prometa. Paralelno sa zakonodavnim procesom ide i europsko istraživanje kvalitete proizvoda za koji je sredstva iz EU proračuna osigurala upravo Borzan.</p><p>- Prema mojim informacijama, uzorak će se uskoro formirati na osnovi doprinosa 19 država članica. Prvi rezultati će biti kroz par mjeseci, i moguće je da zakon bude izglasan i prije toga. <strong>Samim time su rezultati i važniji, jer će povući za sobom i prve sankcije</strong>, kaže Borzan.</p><p> </p><h2>Edukativni kviz i #ovajputglasam</h2><p>U kampanji #ovajputglasam, JoomBoosovi influenceri, u suradnji s Europskim parlamentom, u edukativnom kvizu uče mlade prednostima života u Europskoj Uniji. Jedna od prednosti upravo je jednaka kvaliteta svih proizvoda u svim zemljama članicama EU, među kojima je i Nutella.</p><p>Osim što mlade pratitelje uče prednostima života u EU, također ih potiču na izlazak na izbore za EU parlament 26. svibnja. Upravo izlazak na izbore i glasanje na istima prvi je korak ka promjeni na bolje, poručuju mladi influenceri. </p><p>U edukativnom kvizu Znaš il' padaš odgovaraju na pitanja vezana uz zemlje članice EU te uče o istima. Pogledajte <a href="https://www.youtube.com/watch?v=JCimoy7k2NI">pretposljednju epizodu na ovom linku!</a></p>